עדי ארליך

**עדי ארליך** (נולדה ב-8 במרץ 1969) היא ארכאולוגית ישראלית, חוקרת ומרצה. פרופסור חבר בשני חוגים בפקולטה למדעי הרוח באוניברסיטת חיפה – החוג לארכאולוגיה והחוג לתולדות האמנות. פרופ' ארליך כיהנה כראש החוג לתולדות האמנות ועמדה בראש המכון לארכאולוגיה ע"ש זינמן. שימשה כיו"ר הוועד המנהל של מרכז חיפה להיסטוריה של הים התיכון והיא ידועה בעיקר במחקריה בתחום התרבות החומרית של ארץ-ישראל בתקופה הפרסית, ההלניסטית והרומית.

## ביוגרפיה
ארליך נולדה בראשון לציון למשפחה דתית לאומית. שרתה בצבא כמורה חיילת באשקלון. את שלושת תאריה עשתה במחלקה ללימודי ארץ ישראל וארכאולוגיה באוניברסיטת בר-אילן. במהלך התואר השני החלה התמחות בארכאולוגיה קלאסית והשתתפה בצוות חפירות יודפת, בית שמש ומרשה. צורפה לצוות מנהלי שטחים בחפירות מרשה בראשות פרופ' עמוס קלונר אשר הנחה אותה במחקרה לתואר שני בנושא "צלמיות הטרקוטה (חרס) ההלניסטיות של מרשה". מחקרה לקראת תואר דוקטור היה בנושא "האמנות ההלניסטית בארץ ישראל".

בשנים 1993–1998 עבדה ברשות העתיקות ובמקביל, בין השנים 1996–2003, החלה להרצות כמרצה מן החוץ, במחלקה ללימודי ארץ ישראל ובמחלקה לאמנות יהודית באוניברסיטת בר-אילן, וכן במכללות שונות.

בשנת 2004/5 זכתה במלגת רוטשילד לפוסט-דוקטורט, אותו עשתה במכון לארכאולוגיה ובקולג' וולפסון באוקספורד. בנוסף ארליך חברה בוועד המנהל של מוזיאון הכט.

## הוראה אקדמית ופעילות באוניברסיטת חיפה
החל משנת 2004 פרופ' ארליך היא חברת סגל באוניברסיטת חיפה בדרגת פרופסור חבר, ומרצה בשני חוגים בפקולטה למדעי הרוח: בחוג לתולדות האמנות בה כיהנה כראש החוג בשנים 2011–2014 ובחוג לארכאולוגיה ובמכון לארכאולוגיה ע"ש זינמן. כיהנה כראש המכון לארכאולוגיה ע"ש זינמן בשנים 2021—2024. שימשה בשנים 2020–2024 יושבת ראש הוועד המנהל של 'מרכז חיפה להיסטוריה של הים התיכון' (The Haifa Center for Mediterranean History). החל מ-2016 היא חברה בוועד המנהל של מוזיאון הכט. לאחרונה הצטרפה לצוות ההיגוי לפיתוח תל שקמונה שבחיפה.

## חפירות ומחקר
### בית שערים
החל משנת 2014 מתקיים פרויקט החפירות העיקרי של ארליך בבית שערים, בעיירה היהודית מהתקופה הרומית בגליל התחתון ובבית הקברות המרכזי ליהודי ארץ ישראל והתפוצות. חפירותיה מתקיימות בגבעת שייח אבריק ובשטח היישוב בית זייד, שם נמצאים שרידי היישוב עצמו, כולל בתי מגורים, מבני ציבור, שער העיר, בורות מים, מקוואות טהרה, מחילות מסתור, מתקני תעשייה ועוד. במקום התגלה מבנה גדול מהתקופה ההלניסטית והרומית הקדומה, שאולי שימש כאחוזתה של המלכה ברניקי כפי שתיאר יוסף בן מתיתיהו. מרבית השרידים מתוארכים למאות השנייה עד החמישית לספה"נ. בין הממצאים בחפירה - מחילות מסתור של בית שערים, מכלול כלי נשק ממלוכי שהתגלה בבית שערים', בנוסף היא גם חקרה את בית הקברות של בית שערים, היא חשפה את חלקה האחורי של מערת הארונות (מערכת 20), ושתי מערות חדשות עם כתובות.

### בניאס
בשנים 2019–2021 ניהלה חפרה עם רון לביא בפתח מערת פאן בבניאס, מטעם רשות הטבע והגנים. ממצאי החפירה ביטלו את השחזור השגוי כאילו מקדש אוגוסטוס עמד בפתח המערה. הוברר שהמקום נבנה לראשונה בימי אגריפס ב', שימש תחילה כטרקליניום-נימפאום בסגנון רומאי ולאחר מכן כחצר פולחן מפוארת ובה מזבחות. במרכז המערה נחשף סלע ששימש מסד לפסל או למזבח. בתקופה הביזנטית המתחם שימש ככנסייה ומוקד צליינות. כמו כן נחשפה בחפירה אמת מים שניקזה את המים שהיו במערה.

### מרשה ואדומיאה בתקופות הפרסית וההלניסטית
ארליך מומחית לחקר אדומיאה ובירתה מרשה בתקופות הפרסית וההלניסטית וחקרה את האמנות, הדת, הפולחן והכלכלה במרשה. פרסמה מחקרים רבים בתחומים אלה. כיום אחראית עם ד"ר איאן שטרן על סדרת פרסומי כלל חפירות מרשה של פרופ' עמוס קלונר, במסגרת פרסומי רשות העתיקות.
### חורבת א-רסם בשפלת יהודה
בשנים 1999 עד 2003 חפרה יחד עם פרופ' אברהם פאוסט את חורבת א-רסם בשפלת יהודה, יישוב הלניסטי ורומי קדום, שעיקרו מבנה אחוזה או פונדק שנחרבו בזמן כיבוש החשמונאים. החפירות פורסמו בספר.

### כבשן רומי ברעננה
בשנת 1996 חפרה כבשן רומי לכלי חרס בחורבת עזון-טבסור (רעננה).

### צלמיות
ארליך, מומחית בינלאומית לצלמיות טרקוטה (חרס) מארץ ישראל - למן תקופת הברונזה המאוחרת ועד התקופה הביזנטית, בדגש על התקופות הפרסית, הלניסטית ורומית. היא ממקימי האגודה הבינלאומית למחקר טרקוטות ACoSt (Association for Coroplastic Studies), ובמסגרתה ארגנה שני כנסים בינלאומיים באוניברסיטת חיפה על צלמיות טרקוטה עתיקות (2015, 2018). היא חקרה ופרסמה מכלולי צלמיות ממרשה, תל דור, יפו, חורבת קייפא, בית שאן, המקדש הרומי בעומרית, סוסיתא ותל אנפה, ולאחרונה היא חוקרת מכלול צלמיות מתקופת הברזל מתל שקמונה. פרסמה מאמרים רבים בנושא וספר בשיתוף עם פרופ' עמוס קלונר.

פרופ' ארליך מומחית גם לצלמיות ברונזה מהעת העתיקה וחקרה כאלה למשל מבארותיים שבצפון הנגב, צלמיות ותליון תנית ממרשה מספר צלמיות מן התקופות הפרסית והלניסטית, תליון תנית ממרשה, צלמית פר מציפורי וצלמית תינוק משבטה.

### פירוש ממצאים ארכאולוגיים על פי הקונטקסט: זיכרון, טקסי מעבר והחוויה האישית
פרופ' ארליך מתמחה בניתוח ממצא ארכאולוגי על פי הקונטקסט שלו, תוך פענוח ממצא ארכאולוגי בהקשר של הפרט והחברה, עם דגש על הקשרים של טקסי מעבר וזיכרון. ארליך ניתחה מכלול חפצים הלניסטיים מתל קדש שהוטמנו מתחת לרצפת חדר והסתבר שהיו חפצי כלה ערב חתונתה, כן פענחה צלמיות ממקדש רומי בעומרית בהקשר של טקסי ילדות. וכן שייכה חותם קדום בשימוש בתקופה הרומית בבית שערים, כחלק מאמונה בכוחו המגן.

### פסיפסים
תחום התמחות נוסף הוא פסיפסי ארץ ישראל, נושא אותו היא גם מרבה ללמד באוניברסיטה. במסגרת זו פרסמה פסיפס מחפירות העיר לוד, וחקרה ונתנה פרשנות חדשה על פסיפס הפילים מבית הכנסת בחוקוק.

## פעילות חוץ אוניברסיטאית
ממייסדי וחברת הוועד המנהל של האגודה הבינלאומית ל'מחקר טרקוטות' Association for Coroplastic Studies (ACoSt), שראשיתו ב-2007

משנת 2018 ואילך – חברה במועצת החברה לחקירת ארץ ישראל ועתיקותיה.

משנת 2019 ואילך – חברה בוועדת הרכישות והמתנות של מוזיאון ישראל.

בין השנים 2019–2022 – חברה בוועדת המקצוע של משרד החינוך ללימודי ארץ ישראל וארכאולוגיה.

משנת 2020 ואילך – חברה במועצה הארכיאולוגית שהיא הגוף המקצועי העליון במדינת ישראל המייעץ לרשות העתיקות - הממונה על אכיפת חוק העתיקות והסדרת כל הפעילות הנוגעת לעתיקות ולאתרי עתיקות בישראל.

בין השנים 2019–2022 – ראש ועדת ההיגוי של 'מרכז הידע הלאומי לתולדות ירושלים וסביבותיה ומורשתן' במימון משרד המדע.

משנת 2022 ואילך – עורכת את כתב העת "קדמוניות" היוצא לאור מטעם החברה לחקירת ארץ-ישראל ועתיקותיה.

בשנת 2022 השתתפה ב'מובילים באקדמיה של המל"ג וקרן אדמונד דה רוטשילד'.

## פרסומים מדעיים
### ספרים

* Adi Erlich, **The Art of the Hellenistic Palestine**, British Archaeological Reports International Series 2010. Oxford 2009
* Adi Erlich and Amos Kloner, **Maresha Excavations Final Report II, Hellenistic Terracotta Figurines from the 1989-1996 Seasons** (IAA Reports 35). Jerusalem 2008.
*Avraham Faust and Adi Erlich, **The Excavations of Kh. er-Rasm, Israel: The Changing Faces of the Countryside** British Archaeological Reports International Series 2187. Oxford 2011.


### מבחר מאמרים
* א' ינאי ועדי ארליך, **מבנה פסיפסים וקברים מהתקופה הרומית בלוד־דיוספוליס**, בתוך: ארץ ישראל 31 (ספר אהוד נצר),ירושלים עמ' 210–220.

* Adi Erlich, **The Patriarch and an Emperor: The Elephant Mosaic Panel in the Huqoq Synagogue Reconsidered**. Journal of Roman Archaeology 31, (2018), pp. 542-558.
*.Adi Erlich, **Happily Ever After? A Hellenistic hoard from Tel Kedesh** in Israel. American Journal of Archaeology 121, 2017, pp. 39-59.
* Adi Erlich, N. Sagiv and D. Gera, **The Philinos Cave in the Beit Guvrin Area,** Israel Exploration Journal 66 (2016) pp. 55-69.
* Adi Erlich., **Terracottas**, in: E.A. Friedland, M. Grunow Sobocinski and E.K. Gazda, (eds.), **The Oxford Handbook of Roman Sculpture**. Oxford-New York: Oxford University Press, 2014, pp. 155-172
* Perry-Gal, L., Stern, I and Adi Erlich, **Gaming and divination in the Hellenistic Levant: The Case Study of the Astragalus Assemblage from Maresha, Israel**. *Levant* 54,.2022.
* Adi Erlich., **Toward a Levantine ''Koine'': Ties between Hellenistic Terracottas from ''Coele Syria'' and Cyprus**, in G. Papantoniou, D. Michaelides and M. Dikomitou-Eliadou (eds.), *Hellenistic and Roman Terracottas*. Leiden-Boston: Brill, 2019. pp. 371-382.
* Adi Erlich.. **On Figurines and Identity: Inter-Site Study of Terracotta figurines from Idumaea (south Israel) in the Persian Period**, in G. Papantoniou C., Morris and A.K. Vionis (eds.), *Unlocking Sacred Landscapes: Spatial Analysis of Ritual and Cult in the Mediterranean* (Studies in Mediterranean Archaeology), 2019, pp. 257-270. Nicosia: Astrom Editions.
* Adi Erlich **Idumea in Light of the Votive Deposits of Terracotta Figurines,** in B. Hensel, E. Ben Zvi and D.V. Edelman (eds.), *About Edom and Idumea in the Persian Period. Recent Research and Approaches from Archaeology, Hebrew Bible Studies, and Ancient Near* *Eastern Studies*. Sheffield-Bristol: Equinox, 2022, pp. 215-229.
*.Adi Erlich, and Ron Lavi, **Dine and Worship: The Roman Complex in front of the Pan Grotto in Paneas/Caesarea Philippi**. *Bulletin of the American Schools of Oriental Research* 392, 2024. pp. 207:237.

מאמרים נוספים ראו: '''כאן'''

## ראו גם
* בניאס (אתר ארכאולוגי)
* בית שערים
* מרשה
* צלמיות במזרח הקרוב ובעולם האגאי הקדום
* חורבת מדרס

## קישורים חיצוניים

* כאן חדשות - כנסייה בבניאס פרופ' עדי ארליך
* פרופ' עדי ארליך, החוג לארכאולוגיה באוניברסיטת חיפה
* פרופ' עדי ארליך, המחלקה לתולדות האמנות אוניברסיטת חיפה
* בית שערים כעיר יהודית לאור החפירות החדשות - פרופ' עדי ארליך, אוניברסיטת חיפה
* היסטוריה על המפה ד"ר עדי ארליך
* חדשות ארכיאולוגיות - חפירות בבית שערים
* 
* מאמר על טקסי ילדות
* 

## הערות שוליים

קטגוריה:בעלי תואר דוקטור מאוניברסיטת בר-אילן
קטגוריה:בעלות תואר דוקטור מאוניברסיטת בר-אילן
קטגוריה:ארכאולוגים ישראלים
קטגוריה:סגל אוניברסיטת חיפה
קטגוריה:ישראלים שנולדו ב-1969
קטגוריה:ישראליות שנולדו ב-1969